จังหวัดยโสธร ทำพิธีบวงสรวงสิ่งศักดิ์สิทธิ์เจ้าที่เจ้าทางพร้อมจุดบั้งไฟถวายพญาแถน บอกกล่าวถึงฤดูการทำนา
นายสถิตย์ ศรีสงคราม ปลัดเทศบาลเมืองยโสธร ปฏิบัติราชการแทนนายกเทศมนตรีเมืองยโสธร พร้อมชาวชุมชนเทศบาลเมืองยโสธร ทำพิธีบวงสรวง บอกกล่าวสิ่งศักดิ์สิทธิ์ เจ้าที่เจ้าทางที่ฐานจุดบั้งไฟจังหวัดยโสธร ที่บริเวณฐานจุดบั้งไฟ สวนสาธารณะพญาแถน ตำบลในเมือง อำเภอเมือง จังหวัดยโสธร เนื่องจากในปีนี้จังหวัดยโสธรได้ประกาศงดจัดประเพณีบุญบั้งไฟจังหวัดยโสธร ประจำปี 2564 เนื่องจากสถานการณ์การแพร่ระบาดของเชื้อไวรัสโควิด-19  เพื่อเป็นการบอกกล่าวสิ่งศักดิ์สิทธิ์เจ้าที่เจ้าทางที่ไม่ได้จัดประเพณีบุญบั้งไฟตามประเพณี จึงต้องทำพิธีบวงสรวงเพื่อให้สิ่งศักดิ์สิทธิ์ ได้รับรู้และรับทราบพร้อมจุดบั้งไฟถวายพญาแถน เพื่อบอกกล่าวว่าถึงฤดูการทำนาแล้วให้ฝนตกลงมาตามความเชื่อของชาวจังหวัดยโสธร